Tatăl tânărului de 15 ani spune că nu înțelege cum a fost posibil ca fiul său să comită o astfel de faptă.
Potrivit tatălui, verişorul Raisei a recunoscut în fața anchetatorilor faptul că a ucis-o pe fetița de doi ani.
"Aseară, a povestit în fața procurorilor că este adevărat. A spus că el a omorât-o. Eu am fost plecat la Craiova să depun niște acte.
Când am venit acasă, am auzit despre acest dezastru. L-au arestat. M-au chemat să semnez pentru a putea merge cu el la un spital special.
A fost puțin agitat, plângea. Nu am fost sigur că este el", a spus tatăl verișorului Raisei.
Potrivit unor surse citate de Antena 3 CNN, verișorul fetiţei de doi ani din Dolj le-a spus anchetatorilor că a ucis-o pe Raisa pe câmp, nu în casă.
Ulterior, tânărul s-a întors de pe câmp şi a intrat în casă. Le-a spus bunicilor că nu știe nimic de verișoara sa, Raisa. În plus, unora le spunea că micuţa a ieșit prin spatele curții, altora prin față.
Minorul de 15 ani nu a recunoscut de la început cumplita faptă, de teamă tatălui său.
Miercuri seara, înainte de miezul nopții, a fost emisă ordonanța de reținere pentru 24 de ore, pe numele tânărului.
În cursul acestei zile, verișorul Raisei va fi condus în fața magistraților de la Tribunalul Dolj pentru emiterea mandatului de arestare pentru următoarele 30 de zile.
Dosarul deschis în acest caz a fost iniţial pentru ucidere din culpă, însă ulterior încadrarea a fost schimbată în omor calificat.